02017D1425 — DA — 15.10.2018 — 001.001

Denne tekst tjener udelukkende som dokumentationsværktøj og har ingen retsvirkning. EU's institutioner påtager sig intet ansvar for dens indhold. De autentiske udgaver af de relevante retsakter, inklusive deres betragtninger, er offentliggjort i den Europæiske Unions Tidende og kan findes i EUR-Lex. Disse officielle tekster er tilgængelige direkte via linkene i dette dokument

Ændret ved:









▼B

RÅDETS AFGØRELSE (FUSP) 2017/1425

af 4. august 2017

om Den Europæiske Unions stabiliseringsaktion i Mopti og Segou







Artikel 1

EU-stabiliseringsaktion

▼M1

1. Unionen iværksætter en stabiliseringsaktion i Mopti og Segou. Denne aktion gennemføres af et EU-stabiliseringsteam i regi af EU-delegationen i Mali for en operationel fase på 15 måneder.

▼B

2. EU-stabiliseringsteamet fungerer i overensstemmelse med de mål, der er fastsat i artikel 2, og udfører de opgaver, der er fastsat i artikel 3.

3. HR har ansvaret for gennemførelsen af denne afgørelse.

Artikel 2

Mål

EU-stabiliseringsteamet støtter Malis nationale planer og politikker gennem sin rådgivning til Malis myndigheder om genoprettelse og udbygning af den civile forvaltning i regionen Centre i Mali i overensstemmelse med internationale standarder med det primære mål at konsolidere og støtte demokrati, retsstaten, menneskerettighederne og ligestilling mellem kønnene ved at styrke den generelle regeringsførelse i regionen.

Artikel 3

Opgaver

For at opfylde EU-stabiliseringsaktionens mål skal EU-stabiliseringsteamet:

a) rådgive de maliske myndigheder i Mopti og Segou om Malis nationale planer og politikker, herunder vedrørende regeringsførelsesspørgsmål, og støtte de maliske myndigheders planlægning af aktiviteter, som tager sigte på den civile forvaltnings tilbagevenden til regionen, i tæt samarbejde med alle EU-aktører og relevante EU-programmer i Mali

b) rådgive de maliske myndigheder i Mopti og Segou om gennemførelsen af de planlagte aktiviteter som omhandlet i litra a), herunder ved at støtte en styrket dialog mellem de maliske myndigheder og de lokale befolkninger med særlig vægt på gennemførelsen af FN's Sikkerhedsråds resolution 1325 (2000)

c) lette den tværministerielle koordination af regeringsførelsesspørgsmål vedrørende Mopti og Segou samt koordinationen mellem de relevante ministerier i Mali og guvernoraterne Mopti og Segou.

Artikel 4

EU-stabiliseringsteamets struktur

1. EU-stabiliseringsteamet supplerer EU-delegationens indsats i Mali og FSFP's missioner, der er deployeret i Mali. Teamet skal arbejde i Bamako, Mopti og Segou.

2. Chefen for EU-delegationen i Mali er chef for EU-stabiliseringsteamet.

3. Chefen for EU-stabiliseringsteamet bistås af en vicechef for teamet, der står for den daglige gennemførelse af EU's stabiliseringsaktion.

4. EU-Udenrigstjenesten identificerer kontaktpunktet for EU-stabiliseringsteamet i hovedkvarteret.

5. EU-delegationen i Mali yder logistisk støtte til EU-stabiliseringsteamet i regionen.

Artikel 5

Chefen for EU-stabiliseringsteamet

1. Chefen for EU-stabiliseringsteamet sikrer en korrekt og effektiv gennemførelse af teamets opgaver, herunder ved at udstede instrukser til vicechefen for teamet.

2. Chefen for EU-stabiliseringsteamet bærer det samlede ansvar med henblik på at sikre, at Unionen opfylder sin pligt til forsvarlig forvaltning.

3. Chefen for EU-stabiliseringsteamet bærer ansvaret for den disciplinære kontrol med teamets personale. For udstationeret personale iværksættes disciplinære sanktioner af den udstationerende nationale myndighed i overensstemmelse med dens nationale regler eller af den pågældende udstationerende EU-institution eller EU-Udenrigstjenesten.

4. Chefen for EU-stabiliseringsteamet bærer ansvaret for at sikre, at kønsaspektet er en integreret del af EU's stabiliseringsaktion, og at dette arbejde koordineres med EU-Udenrigstjenestens ledende rådgiver for kønsspørgsmål.

5. Chefen for EU-stabiliseringsteamet letter koordinationen af de aktiviteter, der udføres af teamet, med de aktiviteter, der udføres af medlemsstaterne og Unionens FSFP-missioner, der er deployeret i Mali.

Artikel 6

Personale

1. EU-stabiliseringsteamet, herunder dets vicechef for teamet, består primært af personale, der er udstationeret af medlemsstaterne, EU-institutionerne eller EU-Udenrigstjenesten. Personale kan også kontraktansættes af teamets chef efter behov, navnlig hvis de funktioner, der er behov for, ikke varetages af personale udstationeret af den udstationerende myndighed.

2. Den enkelte udstationerende myndighed afholder udgifterne til det personale, den udstationerer til EU-stabiliseringsteamet, herunder rejseudgifter til og fra deployeringsstedet, løn, sygesikring og tillæg, bortset fra gældende dagpenge, samt afsavns- og faretillæg.

3. Den enkelte udstationerende myndighed, der har udstationeret en medarbejder, har ansvaret for at behandle klager fra eller vedrørende medarbejderen i forbindelse med udstationeringen og har ansvaret for eventuelt at anlægge sag mod den udstationerede person.

4. Personalet udfører sine arbejdsopgaver og handler i EU-stabiliseringsaktionens interesse. Personalet overholder de sikkerhedsprincipper og minimumsstandarder, der er fastsat i HR's afgørelse 2013/C 190/01 ( 1 ).

Artikel 7

Privilegier og immuniteter

HR sikrer, at EU-stabiliseringsteamets personale nyder godt af samme privilegier og immuniteter som dem, der gælder for EU-delegationens personale i Mali.

Artikel 8

PSC's politiske retningslinjer og overvågning

PSC udstikker politiske retningslinjer for EU's stabiliseringsaktion og overvåger dens gennemførelse, dog med forbehold af HR's ansvarsområder.

Artikel 9

Rapportering

1. Chefen for EU-stabiliseringsteamet aflægger skriftlig rapport til HR, PSC og andre af Rådets forberedende organer hver fjerde måned efter starten på den operationelle fase. Vedkommende aflægger også rapport til PSC og andre af Rådets forberedende organer efter anmodning. EU-Udenrigstjenesten aflægger rapport til PSC og andre af Rådets forberedende organer efter behov.

2. Chefen for EU-stabiliseringsteamet forelægger Rådet, HR og Kommissionen en samlet rapport om gennemførelsen af mandatet ved udgangen af dets mandat.

Artikel 10

Finansielle ordninger

1. Det finansielle referencegrundlag til dækning af udgifterne i forbindelse med EU-stabiliseringsteamets mandat udgør 3 250 000 EUR.

2. Alle udgifter forvaltes efter de regler og procedurer, der gælder for Unionens almindelige budget. Fysiske og juridiske personers deltagelse i tildelingen af offentlige kontrakter, som EU-stabiliseringsteamets chef står for, er åben og uden begrænsninger. Endvidere finder oprindelsesregler ikke anvendelse på varer, der indkøbes til EU-stabiliseringsteamet.

3. Chefen for EU-stabiliseringsteamet bærer ansvaret for budgetgennemførelsen. Udgifterne forvaltes i henhold til en kontrakt mellem EU-stabiliseringsteamets chef og Kommissionen.

Artikel 11

Sikkerhed

1. EU-delegationen i Mali er ansvarlig for teammedlemmernes sikkerhed og for at sikre, at der overholdes minimumssikkerhedskrav, som gælder for delegationens ansatte.

2. Chefen for EU-stabiliseringsteamet overholder de retningslinjer, der er fastlagt af den regionale sikkerhedsansvarlige i Mali med henblik på planlægning af sikkerhedsforanstaltninger samt teamets korrekte og effektive gennemførelse heraf.

3. EU-stabiliseringsteamets personale gennemgår obligatorisk sikkerhedstræning, inden de tiltræder deres stilling. De gennemfører også jævnligt genopfriskningskurser i selve indsatsområdet, som organiseres af den regionale sikkerhedsansvarlige i Mali.

Artikel 12

Videregivelse af oplysninger

1. EU-stabiliseringsteamet overholder de sikkerhedsprincipper og minimumsstandarder, der er fastsat i afgørelse 2013/C 190/01.

2. HR har bemyndigelse til om nødvendigt og i overensstemmelse med EU-stabiliseringsaktionens operationelle behov at videregive EU-klassificerede informationer og dokumenter til og med klassifikationsgraden »RESTREINT UE/EU RESTRICTED«, som er udarbejdet med henblik på aktionen, til De Forenede Nationers multidimensionelle integrerede stabiliseringsmission i Mali (»MINUSMA«) i overensstemmelse med sikkerhedsbestemmelserne for beskyttelse af EU-klassificerede informationer i afgørelse 2013/C 190/01. Der kan udarbejdes lokale ordninger med henblik herpå.

3. HR kan uddelegere bemyndigelserne til at videregive informationer samt muligheden for at indgå de i denne artikel omhandlede ordninger til EU-stabiliseringsteamets chef.

Artikel 13

Koordination

1. HR sikrer, at gennemførelsen af denne afgørelse er i overensstemmelse med Unionens optræden udadtil som helhed, herunder Unionens udviklingsprogrammer, Den Europæiske Unions særlige repræsentant for Sahel (EUSR for Sahel), samt Den Europæiske Unions FSFP-mission i Mali (»EUCAP Sahel Mali«) og EU's uddannelsesmission i Mali (»EUTM Mali«).

2. EU-stabiliseringsteamet sørger for regelmæssig briefing af medlemsstaternes missioner i Mali.

3. EU-stabiliseringsteamet samarbejder efter behov med alle relevante internationale aktører, herunder MINUSMA.

Artikel 14

Revision

EU-Udenrigstjenesten foretager en revision efter aktionen, også baseret på den samlede rapport om gennemførelsen af mandatet, jf. artikel 9, stk. 2, der skal forelægges for PSC.

▼M1

Artikel 15

Ikrafttræden og varighed

Denne afgørelse træder i kraft på dagen for vedtagelsen. Den udløber den 31. januar 2019.